CELEX: 62008TN0489
Language: el
Date: 2008-11-17 00:00:00
Title: Υπόθεση T-489/08: Αγωγή της 17ης Νοεμβρίου 2008 — Power-One Italy κατά Επιτροπής

10.1.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 6/41
            
         Αγωγή της 17ης Νοεμβρίου 2008 — Power-One Italy κατά Επιτροπής
   (Υπόθεση T-489/08)
   (2009/C 6/81)
   Γλώσσα διαδικασίας: η ιταλική
   Διάδικοι
   
      Ενάγουσα: Power-One Italy SpA (Terranova Bracciolini, Ιταλία) (εκπρόσωποι: R. Giuffrida και A. Giussani, δικηγόροι)
   
      Εναγομένη: Επιτροπή των Ευρωπαϊκών Κοινοτήτων
   Αιτήματα της ενάγουσας
   Η ενάγουσα ζητεί από το Πρωτοδικείο:
   
               —
            
            
               να υποχρεώσει την Επιτροπή των Ευρωπαϊκών Κοινοτήτων, δυνάμει του άρθρου 288 της Συνθήκης για την ίδρυση της Ευρωπαϊκής Κοινότητας, να αποκαταστήσει, στο σύνολό της, τη ζημία την οποία υπέστη η Power One Italy spa και η οποία ανέρχεται στο ποσό των 2 876 188,99 ευρώ ή στο ποσό που δαπανήθηκε για το σχέδιο PNEUMA ή σε οποιοδήποτε άλλο μεγαλύτερο ή μικρότερο ποσό κριθεί εύλογο·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η υπό κρίση αγωγή αφορά την απόφαση περί περατώσεως του επονομαζόμενου σχεδίου «Pneuma» και περί ανακτήσεως του ποσού που χορηγήθηκε ως προκαταβολή για τη χρηματοδότησή του. Το σχέδιο αυτό είχε ως αντικείμενο τη δημιουργία ενός καινοτόμου συστήματος UPS για την παροχή ενέργειας, μέσω εκμεταλλεύσεως ενός κατάλληλου αποθέματος πεπιεσμένου αέρα, στις συσκευές των σταθμών βάσης του ασυρμάτου της κινητής τηλεφωνίας. Για την υλοποίηση του εν λόγω σχεδίου, η ενάγουσα συνήψε σύμβαση με στρατηγικούς εταίρους και ιδίως με το Πανεπιστήμιο της Φλωρεντίας, το οποίο επρόκειτο να αναλάβει την επεξεργασία και την τελειοποίηση του δυναμικού μέρους και των δοκιμών των υποδειγμάτων του νέου συστήματος, ENEA και FEBE ECOLOGIC, για την περιβαλλοντική ανάλυση του νέου UPS, και με την TELEFONICA MOVILES, η οποία διέθεσε ορισμένους σταθμούς βάσης του ασυρμάτου εντός της ισπανικής επικράτειας για να καταστεί δυνατή η δοκιμή των υποδειγμάτων υπό πραγματικές επιχειρησιακές συνθήκες.
   Κατόπιν της προαναφερθείσας αποφάσεως της Επιτροπής, η ενάγουσα υποχρεώθηκε να επιστρέψει ολόκληρο το ποσό που είχε εισπράξει ως προκαταβολή για τη χρηματοδότηση, ενώ κατέστη, επιπλέον, υπόλογη έναντι των στρατηγικών εταίρων της, οι οποίοι προέβαλαν αιτήματα αποζημιώσεως. Εν πάση περιπτώσει, η Power One ολοκλήρωσε και παρέδωσε το σχέδιο με δικά της έξοδα, λαμβάνοντας επίσης υπόψη τη δικαιολογημένη εμπιστοσύνη που στηριζόταν στο ότι χορηγούνταν διαρκώς παρατάσεις εκ μέρους της Επιτροπής, πραγματοποιώντας δαπάνες ύψους 2 876 188,99 ευρώ και καθιστώντας πλήρως επιχειρησιακή και λειτουργική, εντός της Ισπανίας, τη συσκευή που είχε προβλεφθεί στο πλαίσιο των συναφθεισών με την εναγομένη και με τους στρατηγικούς εταίρους συμφωνιών.
   Προς στήριξη των αξιώσεών της, η ενάγουσα επικαλείται:
   
               —
            
            
               παράβαση του άρθρου 10 του κανονισμού (ΕΚ) 1655/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, σχετικά με το χρηματοδοτικό μέσον για το περιβάλλον (LIFE) (1)·
            
         
               —
            
            
               το ανεφάρμοστο του άρθρου 14 των τυποποιημένων διοικητικών κανόνων των σχεδίων LIFE, κατά το μέτρο που η ενάγουσα πάντοτε επιδείκνυε ευσυνείδητη και συνεπή συμπεριφορά, ευνοούσα τη συνεργασία, και ανταποκρινόταν πάντοτε με ακρίβεια σε κάθε αίτημα της Επιτροπής. Επιπλέον, το σχέδιο «Pneuma» υλοποιήθηκε πλήρως, τέθηκε σε λειτουργία και αποτέλεσε αντικείμενο δοκιμών·
            
         
               —
            
            
               τον εισάγοντα δυσμενείς διακρίσεις χαρακτήρα της εν λόγω αποφάσεως και την παραβίαση της γενικής αρχής της προστασίας της δικαιολογημένης εμπιστοσύνης.
            
         
      (1)  ΕΕ L 192 της 28.7.2000, σ. 1.